钦定古今图书集成/方舆汇编/职方典/第1269卷 > 《昭烈王庙记》饶端学
## 钦定古今图书集成/方舆汇编/职方典/第1269卷 > 《昭烈王庙记》饶端学

昭烈庙者，南岳忠靖王行祠也。宝庆初元夏四月，端
学之母弟敏学来令此邑，视事谒庙，庙貌毁挠，顾惧
弗称灵威。越三年，疏理赋馀，得缗钱，倡邑民撤新之。
子来叶力，不逾时落成。走书湘中属纪事。按朝奉大
夫方公师尹《淳熙后记》云：“昔官京口，被旨赈济淮阴，
因读《弃指亭记》，始得王颠末。王讳抃，姓张，唐天宝中”，
家滑之白马。任侠尚气，每出辄袖金椎。安、史之乱，张
巡、许远保孤城抗禄山，睢阳筑台募死士，得南霁云
为将。霁云与王素厚善，遂俱入睢，乞师贺兰进明。进
明本无出师意，且壮二士，欲彊，留之，为大飨张乐。霁
云慷慨言曰：“出睢阳时，人不食弥月矣，义不忍食，纵
食亦不下咽。今无以反命，奈何？请置一指以示信。”因
拔刀断指，血淋漓以示进明。王感愤，瞋目裂眦视进
明，亦断一指。偕还，射浮图矢，著其上砖半，笴曰：“吾还
杀贼，必灭贺兰。此矢所以识也。”城陷，王与霁云、巡远
皆死之。又按《清湘志》：政和初，贼犯沅州，城危垂陷，众
急有祷，王纵火反风，贼不能近郛又云：闻若有人呼
外兵来援，遂退郤四十里。州上其事，特封灵佑侯。端
学以为忠义之士，此心更千载如一日争光，日月虽
晦蚀于一时，而天实显之，有终不可得而逸者。故王
姓名可逸于《唐史》三十六人之间，而威德在人，自不
能忘于沅水之上。今考《忠义传》，又载巡遣霁云败贼
宁陵，别将二十有五，而逸其姓名者亦四人。益知山
巅水涯断碑遗文，有助史阙，为多端学记事，复为诗题之石，其辞曰：“唐侮厥德，遂颓三纲。猘戎逆谋，猋起
渔阳。锦绷蹙裂，漏雨床床。士夫厥角，其孰敢当？睢阳
孤垒，以百当万，蔽遮江淮。贼势沮缓，中丞倡义，其下
荅响。霁云乞师，王实俱往，贺兰不歃，不肯出师。云与
王誓，弃指示之。矢没浮图，精诚若此。异时”破贼，继之
以死，不灭贺兰，有如此矢。史逸王事，天显其传，诗示
来世，何千万年！